

**VLADA REPUBLIKE HRVATSKE**

Zagreb, 25. srpnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti Ministarstvu obrane za preuzimanje obveza na teret sredstava državnog proračuna Republike Hrvatske u 2025. godini za nabavu streljiva putem Europske obrambene agencije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

Na temelju članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 3. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_ donijela

**O D L U K U**

**o davanju suglasnosti Ministarstvu obrane za preuzimanje obveza**

**na teret sredstava državnog proračuna Republike Hrvatske u 2025. godini**

**za nabavu streljiva putem Europske obrambene agencije**

**I.**

Daje se suglasnost Ministarstvu obrane za preuzimanje obveza na teret sredstava državnog proračuna Republike Hrvatske u 2025. godini za nabavu streljiva putem Europske obrambene agencije u iznosu od 8.657.679,00 eura.

**II.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

U točki I. daje se suglasnost Ministarstvu obrane za preuzimanje obveza na teret sredstava državnog proračuna Republike Hrvatske u 2025. godini za nabavu streljiva putem Europske obrambene agencije u iznosu od 8.657.679,00 eura.

U kontekstu narušene sigurnosne situacije izazvane ruskom agresijom na Ukrajinu dodatno je istaknuta važnost podizanja spremnosti, učinkovitosti i daljnjeg razvoja obrambenih sposobnosti, kao i ulaganja u zajednički razvoj i nabavu ključnih obrambenih sposobnosti država članica Europske unije.

Na temelju iskaza potreba i interesa država članica Europske unije Europska obrambena agencija (European Defence Agency - EDA) predložila je pokretanje projekata te finalizirala Projektne sporazume (PA - Project Arrangement) za tri kategorije obrambenih proizvoda za zajedničku nabavu: streljivo, opremu za vojnike i NBKO zaštitna sredstva. Zajednička nabava obrambenih proizvoda kroz projekte Europske obrambene agencije je od strane Oružanih snaga Republike Hrvatske ocijenjena kao iznimno značajna za popunu nedostajućih nacionalnih zaliha i održavanje spremnosti Oružanih snaga te implementaciju prihvaćenih ciljeva sposobnosti. Iz istog razloga, ministar obrane je ispred Republike Hrvatske potpisao Projektne sporazume za sve tri kategorije o čemu je prethodno kroz usvojena stajališta Republike Hrvatske za sastanke Vijeća za vanjske poslove (obrana) upoznata Vlada Republike Hrvatske.

Zbog velikog interesa država članica Europske unije, Europska obrambena agencija prihvatila je ulogu agencije za nabavu, koja u ime država članica Unije provodi raspisivanje natječaja, evaluaciju ponuda te ugovaranje i nabavu obrambenih proizvoda za potrebe država članica.

Zbog izraženih potreba za nabavom streljiva 155 mm za haubice PzH2000, Ministarstvo obrane pokrenulo je nabavu putem Europske obrambene agencije.

Europska obrambena agencija je za zajedničku nabavu streljiva 155 mm sklopila okvirne ugovore s dobavljačima Nexter Munitions S.A., Simmel Difesa S.p.a. (KNDS Ammo Italy S.p.A.) i Rheinmetall Expal Munitions S.A.U, na temelju kojih je pokrenula narudžbe (Order Form) za Ministarstvo obrane u ukupnom iznosu od 12.264.351,00 eura, od čega je potrebno platiti 3.606.672,00 eura u 2024. godini i 8.657.679,00 eura u 2025. godini.

Potrebna sredstva za 2024. i 2025. godinu osigurana su u Državnom proračunu Republike Hrvatske za 2024. i projekcijama za 2025. i 2026. godinu na razdjelu i glavi Ministarstva obrane, u programu 2504 Opremanje, modernizacija i izgradnja, aktivnosti A545049 Opskrba materijalnim sredstvima, na računu 32 Materijalni rashodi.

U točki II. određuje se datum stupanja na snagu ove Odluke.